|  |
| --- |
| **U G O V O R**  **o dodjeli financijskih sredstava na temelju Javnog natječaja za financiranje projekata udruga iz područja zaštite potrošača u Gradu Omišu**  **za 2022.g. – 2024.g.** |

**GRAD OMIŠ**, Trg kralja Tomislava 5, 21310 Omiš, OIB: 49299622160 zastupan po gradonačelniku Ivi Tomasoviću, dipl.oec. (u daljnjem tekstu: Davatelj)

i

Udruga, - naziv, adresa, OIB:, koju zastupa – ime i prezime- (osoba ovlaštena za zastupanje) (u daljnjem tekstu: Korisnik),

kao ugovorne strane, zaključuju ovaj Ugovor o dodjeli financijskih sredstava koji se sastoji od:

- Posebnih uvjeta ugovora,

- Općih uvjeta ugovora (Prilog 1),

- Obrasca opisa projekta (Prilog 2),

- Obrasca proračuna projekta (Prilog 3).

**POSEBNI UVJETI UGOVORA**

Članak 1.

Na temelju provedenog Javnog natječajza financiranje projekata udruga iz područja zaštite potrošača u Gradu Omišu u 2022.g.-2024.g. KLASA: 337-01/22-01/02, URBROJ: 2181-7-04/1-22-1, od 01.kolovoza 2022. godine, koji je objavljen 01.kolovoza 2022. godine (u daljnjem tekstu: Natječaj) i donesenog Zaključka o dodjeli financijske potpore odobrenim projektima na temelju Natječaja KLASA: 337-01/22-01/02, URBROJ: 2181-7-04/1-22\*\*\*, od \*\*\*\*\*\*\*\*\*2022. godine, Davatelj financijskih sredstava će Korisniku tijekom ugovornog razdoblja za provedbu projektnih aktivnosti osigurati korištenje uredske prostorije u svom vlasništvu na adresi Četvrt Omiške bojne bb, Omiš, do dva (2) sata mjesečno bez naknade, te isplaćivati novčana sredstva u godišnjem iznosu do

**\*15.000,00 kuna odnosno \*1.990,84 eura**

za provođenje projekta

- **naziv projekta- ( u daljnjem tekstu: projekt)**

Članak 2.

Projekt će se provoditi na području Grada Omiša u vremenskom periodu od dana potpisivanja ugovora do 31.prosinca 2024. godine.

Članak 3.

1. Sredstva iz članka 1. Posebnih uvjeta isplatit će se iz Proračuna Grada Omiša za 2022. godinu sa projekcijama za 2023. i 2024. godinu, na Razdjelu 003: Upravni odjel za gospodarstvo i društvene djelatnosti, Program: 1012 Razvoj civilnog društva, Aktivnost A312001 Potpore udrugama i organizacijama, 381 Tekuće donacije R0179 konto 38119 - Udruge za razvoj civilnog društva, na žiro-račun Korisnika, IBAN: HR……………….., u roku od 30 dana od dana kad Korisnik pozove Davatelja na plaćanje prema dinamici koja je u pravilu polugodišnje unaprijed.
2. U slučaju znatnijeg smanjenja prihoda Proračuna Grada Omiša Davatelj će pravovremeno izvijestiti Korisnika o potrebi smanjenja sredstava iz članka 1. ovog ugovora, u kom slučaju će Davatelj i Korisnik sklopiti dodatak ugovoru, te izmijeniti Obrazac opisa projekta – Obrazac A1 i Obrazac proračuna projekta – Obrazac A2 kao sastavnog dijela Dodatka ugovoru.

Članak 4.

1. Sredstva iz članka 1. Posebnih uvjeta mogu se koristiti isključivo za provedbu prihvatljivih aktivnosti projekta a sve sukladno uvjetima Natječaja, Obrascu opisa projekta i Obrascu proračuna projekta koje je Korisnik dostavio prijavljujući se na Natječaj, te odredbama ovog ugovora.
2. Obrazac opisa projekta i Obrazac proračuna projekta sastavni su dio ovog ugovora te čine njegove Priloge 2 i 3.
3. Sredstva će se smatrati namjenski utrošenim ako su korištena isključivo za financiranje prihvatljivih i opravdanih troškova.
4. Svako odstupanje od proračuna bez odobrenja Davatelja smatrat će se nenamjenskim trošenjem sredstava.

Članak 5.

1. Radi kontrole namjenskog korištenja sredstava Korisnik se obvezuje da će Davatelju dostaviti Izvještaj o provedbi projekta koji treba sadržavati:
2. Opisni izvještaj projekta,
3. Financijski izvještaj provedbe projekta sa prilozima kojima se detaljno dokumentiraju svi troškovi;

* za bezgotovinska plaćanja: preslike računa (R1 ili R2) koji glase na Korisnika te pripadajuće bankovne izvode,
* za gotovinska plaćanja: preslike računa (R1 ili R2) koji glase na Korisnika, preslike isplatnica iz blagajne i blagajničkog izvješća,
* ostalu dokumentaciju: putne naloge s pripadajućim prilozima, dokumente na temelju kojih su obavljana plaćanja (ugovori, sporazumi, obračuni honorara) i sl.

1. Priloge vezane uz provedbu projekta koji se odnose na dokaze o provedbi projektnih aktivnosti (potpisne liste, evaluacijske listiće, fotografije s događanja, primjerke publikacija i dr.).
2. Korisnik podnosi Izvještaj o provedbi projekta u roku od 30 dana od dana završetka svake godine projekta. Izvješće se podnosi na obrascima koje je propisao Davatelj.
3. Davatelj će pisanim putem potvrditi prijem izvještaja s pratećom dokumentacijom i njegovo prihvaćanje u roku od 60 dana od primitka istog.
4. Davatelj prekida rok za prihvaćanje izvještaja obavještavanjem korisnika financiranja da se izvještaj ne može prihvatiti te da smatra da je potrebno poduzeti dodatne provjere. U takvim slučajevima, davatelj će zatražiti pojašnjenja, izmjene ili dodatne podatke koji se trebaju dostaviti u roku od 15 dana od podnošenja zahtjeva. Rok ponovno počinje teći na dan primitka traženih podataka.

Članak 6.

1. Davatelj pridržava pravo kontinuiranog praćenja i vrednovanja izvršenja projekta, te preispitivanje financija i troškova u bilo koje vrijeme trajanja financiranja te nakon završetka projekta.
2. Davatelj može neposrednu kontrolu iz prethodnog stavka ovog ugovora obaviti kroz terenski posjet prostorijama Korisnika, te je o namjeri izvršenja neposredne kontrole dužan prethodno obavijestiti Korisnika barem tri dana prije planiranog izvršenja kontrole.

Članak 7.

Korisnik ovlašćuje Davatelja da radi nadzora namjenskog korištenja sredstava iz čl. 1. Posebnih uvjeta neposredno kontaktira sve pravne i fizičke osobe kojima je prema priloženoj dokumentaciji Korisnik isplatio novčana sredstva koja je dobio od Davatelja za financiranje projekta.

Članak 8.

1. Za vrijeme trajanja ugovora mogu se mijenjati i dopunjavati odredbe ugovora kojima se ne utječe na cilj natječaja, odnosno projekta. Svaka izmjena ugovornih obveza treba biti zatražena i odobrena u pisanom obliku.
2. Kada se radi o manjim izmjenama ugovora, izmjene mogu biti jednostrane i o njima je dovoljno obavijestiti Davatelja financijskih sredstava kao što su: izmjene proračuna između proračunskih poglavlja manje od 15%, zamjena člana projektnog tima, promjena bankovnog računa Korisnika, promjena adrese ili drugih kontakata Korisnika, manje promjene projekta koje ne utječu na njegov opseg i ciljeve (npr. manje promjene u vremenskom rasporedu provedbe aktivnosti) i slično. Manje izmjene na zahtijevaju izradu dodatka ugovoru.
3. Kada se radi o većim izmjenama ugovora kao što su: izmjene proračuna između proračunskih poglavlja veće od 15%, uvođenje novih aktivnosti u projekt, promjena projektnih aktivnosti koja značajno utječe na opseg i ciljeve i druge veće promjene, potrebno je izraditi dodatak ugovoru.
4. Davatelj odlučuje kod svakog zahtjeva radi li se o manjoj ili većoj izmjeni te sukladno tome odlučuje je li potrebno izraditi dodatak ugovoru.
5. Zahtjev za izmjenu ili dopunu ugovora Korisnik je obvezan dostaviti Davatelju financijskih sredstava bez odlaganja, a najkasnije 30 dana prije nego što bi radnja zbog koje se predlaže izmjena ili dopuna trebala biti provedena, osim ako ne postoje posebne okolnosti koje je Korisnik financiranja valjano obrazložio, a Davatelj financijskih sredstava ih prihvatio.
6. Korisnik ne može zatražiti izmjene u provedbi projekta ili prenamjenu pojedinih stavki proračuna nakon utvrđenog razdoblja provedbe projekta.
7. Davatelj ima pravo ne odobriti prenamjenu dijela sredstava ako se time bitno mijenja sadržaj i priroda projekta ili ako zahtjev nema utemeljenje u objektivnim razlozima za prenamjenu i/ili produljenje razdoblja provedbe.

Članak 9.

1. Ako Davatelj utvrdi da je Korisnik nenamjenski koristio sredstva financijske potpore za izvršenje projekta ili nije utrošio sva odobrena sredstva ili ako nije proveo projekt u ugovorenom razdoblju, te ako nije podnio odgovarajuće izvještaje u roku i sa sadržajem određenim u članku 5. Posebnih uvjeta ili ako Davatelju ne omogući nadzor nad namjenskim korištenjem sredstava iz članka 6. i 7. Posebnih uvjeta, Korisnik je dužan Davatelju vratiti primljena sredstva u roku od 45 dana od dana primitka pisane obavijesti Davatelja o potrebi vraćanja zaprimljenih sredstava.
2. Ukoliko Korisnik financiranja ne vrati sredstva u roku koji je utvrdio Davatelj financijskih sredstava, Davatelj financijskih sredstava će povećati dospjele iznose dodavanjem zatezne kamate.

Članak 10.

Ako Davatelj utvrdi da Korisnik nije ispunio ugovorne obveze, uskratit će pravo na dodjelu financijskih sredstava projektima Korisnika u sljedeće dvije godine.

Članak 11.

Davatelj ne snosi odgovornost, neposrednu ili posrednu, za štete proizašle iz bilo koje aktivnosti Korisnika u provedbi ugovorenog projekta.

Članak 12.

Potpisivanjem ovog ugovora Korisnik se obvezuje da kao primatelj bespovratnih sredstava iz javnih izvora za provođenje projekta od interesa za opće dobro neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ovog ugovora.

Članak 13.

U slučaju da se spor u provedbi ovog ugovora između Davatelja i Korisnika ne može riješiti sporazumno, niti putem postupka mirenja, spor rješava stvarno nadležan sud u Splitu.

Članak 14.

Ovaj ugovor sastavljen je u četiri (4) istovjetna primjerka, od kojih jedan (1) primjerak zadržava Korisnik, a tri primjerka Davatelj.

Članak 15.

Ugovor stupa na snagu s danom kad ga potpiše posljednja ugovorna strana.

|  |  |  |
| --- | --- | --- |
| **KORISNIK:** |  | **ZA DAVATELJA**  **FINANCIJSKIH SREDSTAVA** |
|  |  | Gradonačelnik |

KLASA: 337-01/22-01/02

URBROJ: 2181-7-04/1-22-

Omiš,

**OPĆI UVJETI UGOVORA**

Opći uvjeti ugovora su ugovorne odredbe koje dopunjuju Posebne uvjete ugovora utvrđene između Davatelja i Korisnika, a odnose se na opća pravila i obveze koje se primjenjuju u provedbi projekta.

U slučaju proturječnosti između odredbi Općih uvjeta i Posebnih uvjeta te uvjeta iz drugih Priloga (Obrasca opisa projekta i Obrasca proračuna projekta), odredbe Posebnih uvjeta imat će prvenstvo.

Sadržaj Općih uvjeta:

- Članak 1: Opće obveze

- Članak 2: Obveza dostavljanja podataka, financijskih i opisnih izvještaja

- Članak 3: Odgovornost ugovornih strana

- Članak 4: Sukob interesa u korištenju sredstava iz javnih izvora

- Članak 5: Čuvanje dokumenata

- Članak 6: Javnost i vidljivost

- Članak 7: Vlasništvo, korištenje rezultata i opreme

- Članak 8: Praćenje i vrednovanje projekta

- Članak 9: Izmjene i dopune ugovora

- Članak 10: Prijenos prava

- Članak 11: Provedbeno razdoblje, produljenje, obustava, viša sila i rok dovršetka

- Članak 12: Raskid ugovora

- Članak 13: Primjena propisa i rješavanje sporova

Financijske odredbe

- Članak 14: Prihvatljivi i neprihvatljivi troškovi

- Članak 15: Plaćanje i modeli plaćanja

- Članak 16: Računi, tehničke i financijske provjere

- Članak 17: Konačan iznos financiranja od strane davatelja financijskih sredstava

- Članak 18: Povrat sredstava

Opće obveze

Članak 1.

(1) Korisnik financiranja provodi projekt na vlastitu odgovornost i u skladu s opisom i proračunom projekta i u njemu sadržanih ciljeva, koji su sastavni dio ugovora.

(2) Korisnik financiranja provodi projekt s dužnom pažnjom, učinkovito i transparentno sukladno najboljim praksama na danom području i u skladu s ugovorom. U tu svrhu Korisnik financiranja angažira sve potrebne financijske, ljudske i materijalne resurse potrebne za cjelovitu provedbu projekta kako je navedeno u opisu projekta.

(3) Korisnik financiranja provodi projekt samostalno ili u partnerstvu s jednom ili više udruga ili drugih organizacija civilnoga društva ili drugim tijelima utvrđenim u opisu projekta (partner). Korisnik financiranja može podugovoriti ograničeni dio projekta, ali projekt treba provoditi sam Korisnik financiranja ili u suradnji s partnerima. Partneri sudjeluju u provedbi projekta, a njihovi se troškovi, ako nije drugačije propisano uvjetima natječaja, smatraju opravdanim na isti način kao i troškovi samog Korisnika financiranja.

(4) Korisnik financiranja i Davatelj financijskih sredstava jedine su strane ugovora. Davatelj financijskih sredstava ni na koji način nije ugovorno povezan s partnerom (partnerima) ili podugovaračima udruge. Svi uvjeti koji se odnose na Korisnika financiranja primjenjuju se i na njegove partnere, odnosno na sve njegove podugovarače, a Korisnik financiranja je odgovoran Davatelju financijskih sredstava za provođenje projekta u skladu s uvjetima ugovora.

Obveza dostavljanja podataka, financijskih i opisnih izvještaja

Članak 2.

(1) Korisnik financiranja je dužan dostaviti Davatelju financijskih sredstava sve potrebne podatke o provođenju projekta. Ovisno o visini financijskih sredstava i trajanju projekta, u Posebnim uvjetima ugovora određuje se učestalost izvještavanja. Ovi se izvještaji sastoje od opisnog dijela i financijskog dijela i podnose se na obrascima koje je propisao Davatelj financijskih sredstava u natječajnoj dokumentaciji, sa pripadajućim prilozima kojima se dokumentiraju troškovi i provedba projektnih aktivnosti. Izvještaji se odnose na projekt kao cjelinu, bez obzira koji dio financira Davatelj financijskih sredstava.

(2) Davatelj financijskih sredstava može od Korisnika financiranja zahtijevati dodatne podatke o provođenju projekta u bilo koje doba, sve do konačnog odobrenja Izvještaja o provedbi projekta i koji se dostavljaju u skladu s uputom Davatelja financijskih sredstava, najkasnije u roku od 14 dana od dana podnošenja zahtjeva.

(3) Ako Korisnik financiranja ne dostavi Davatelju financijskih sredstava Izvještaj o provedbi projekta do roka za njegovo podnošenje navedenog u ovom ugovoru i ne dostavi prihvatljivo i dovoljno detaljno obrazloženje razloga zbog kojih nije ispunio obvezu, Davatelj financijskih sredstava će raskinuti ugovor u skladu s člankom 48. stavkom 2. alinejom a) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge(„Narodne novine“ broj 26/15) (u daljnjem tekstu: Uredbe) i zahtijevati povrat sredstva koja su već uplaćena.

Odgovornost ugovornih strana

Članak 3.

(1) Davatelj financijskih sredstava ne odgovara za štetu nastalu u odnosu na osoblje ili imovinu udruge tijekom provedbe ili slijedom posljedica projekta, ne može prihvatiti potraživanje za nadoknadom ili povećanjem iznosa plaćanja vezano uz takve štete ili povrede.

(2) Korisnik financiranja je isključivo odgovoran trećim stranama, uključujući odgovornost za nastale štete ili povrede bilo koje vrste tijekom provedbe ili slijedom posljedica projekta. Korisnik financiranja ne može na Davatelja financijskih sredstava prenijeti odgovornost, odnosno obvezu naknade štete koja proistječe iz potraživanja ili akcija poduzetih kao posljedica kršenja pravila ili propisa od strane Korisnika financiranja ili zaposlenika Korisnika ili pojedinaca za koje su ti zaposlenici odgovorni, ili kao posljedica kršenja prava treće strane.

Sukob interesa u korištenju sredstava iz javnih izvora

Članak 4.

(1) Korisnik financiranja će poduzeti sve potrebne mjere u svrhu izbjegavanja sukoba interesa pri korištenju sredstava iz javnih izvora i bez odgode će obavijestiti Davatelja financijskih sredstava o svim situacijama koje predstavljaju ili bi mogle dovesti do takvog sukoba.

(2) Sukob interesa postoji kada je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim djelovanjem pogoduje sebi ili sebi bliskim osobama (članovi obitelji: bračni ili izvanbračni drug, dijete ili roditelj), zaposleniku, članu udruge, članu upravnog tijela ili čelniku te udruge ili bilo koje druge udruge povezane na bilo koji način s tom udrugom, društvenim skupinama i organizacijama, a nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa s drugom osobom.

(3) U postupcima javne nabave ili podugovaranja koje Korisnik financiranja provodi u okviru provedbe ugovora, kao prihvatljivi ponuđači mogu sudjelovati i članovi udruge i volonteri udruge koja pokreće postupak nabave roba ili usluga pod uvjetom da se vodi računa o izbjegavanju sukoba interesa.

(4) Ne smatra se sukobom interesa kada Korisnik financiranja provodi projekt koji je usmjeren na njegove članove kao korisnike projekta koji pripadaju socijalno osjetljivim skupinama ili skupinama s posebnim potrebama.

(5) Svaki sukob interesa Davatelj financijskih sredstava zasebno procjenjuje. U slučaju utvrđenog postojanja sukoba interesa u provedbi ugovora, Davatelj financijskih sredstava će zatražiti od Korisnika financiranja da bez odgode, a najkasnije u roku koji ne može biti duži od 30 dana (ovisno o mjeri koju je potrebno poduzeti) poduzme potrebne radnje koje je naložio Davatelj financijskih sredstava kako bi se otklonio sukob interesa u provedbi projekta.

Čuvanje dokumenata

Članak 5.

Davatelj financijskih sredstava i Korisnik financiranja preuzimaju obvezu čuvanja svih dokumenata, podataka ili drugih relevantnih materijala dostavljenih u provedbi projekta najmanje pet (5) godina nakon završene isplate sredstava.

Javnost i vidljivost

Članak 6.

(1) Korisnik financiranja mora poduzeti odgovarajuće mjere da javno objavi činjenicu da je Davatelj financijskih sredstava financirao ili sufinancirao projekt, osim ako Davatelj financijskih sredstava ne odluči drukčije.

(2) Korisnik se obvezuje na svim tiskanim, video i drugim materijalima vezanim za projekt te prostorijama u kojima se provode projektne aktivnosti istaknuti naziv Davatelja uz naznaku: » Projekt (naziv projekta) provodi se uz financijsku podršku Grada Omiša“.

(3) Prilikom korištenje naziva Davatelja, Korisnik treba navesti da su mišljenja iskazana kroz projekt i objavljeni sadržaji odgovornost Korisnika. Davatelj financijskih sredstava može tražiti od Korisnika financiranja da sadržaj publikacije dostavi na prethodno odobrenje, odnosno publikaciju neprimjerenog sadržaja tretirati kao neprihvatljivi trošak.

(4) Korisnik je suglasan da Davatelj koristi i objavljuje već objavljene fotografije, video i audio zapise iz stavka 2. ovog članka u cilju promocije financijskih potpora, ilustracije razvoja civilnoga društva i djelovanja Davatelja.

(5) Korisnik financiranja ovlašćuje Davatelja financijskih sredstava da objavi njegov naziv i adresu, svrhu financijskih sredstava, najviši iznos sredstava i stopu financiranja prihvatljivih troškova projekta sukladno ugovoru. Davatelj financijskih sredstava može na zahtjev Korisnika financiranja odustati od objavljivanja ovih informacija ako bi to ugrozilo Korisnika financiranja ili nanijelo štetu njegovim interesima.

Vlasništvo, korištenje rezultata i opreme

Članak 7.

(1) Vlasništvo i prava intelektualnog i industrijskog vlasništva nad rezultatima projekta, izvještajima i drugim dokumentima vezanim uz njih pripadaju Korisniku financiranja.

(2) Iznimno od odredbe stavka 1. ovoga članka, a sukladno ugovoru, Korisnik financiranja daje Davatelju financijskih sredstava pravo da slobodno koristi sve dokumente koji proistječu iz projekta, bez obzira na njihov oblik i pod uvjetom da se time ne krše postojeća prava na industrijsko i intelektualno vlasništvo.

(3) Vlasnik opreme nabavljene iz financijskih sredstava za provedbu projekta je Korisnik financiranja koji je provodio projekt, osim ako se posebnom odlukom vlasništvo opreme ne prenosi s njega na partnera ili na krajnje korisnike projekta, o čemu se Davatelja financijskih sredstava izvještava na posebnom obrascu o vlasništvu opreme koji se prilaže završnom izvještaju.

Praćenje i vrednovanje projekta

Članak 8.

(1) Davatelj financijskih sredstava pratiti provedbu projekta a ovlašten je tijekom njegovog trajanja obaviti terensku provjeru provedbe projekta.

(2) Korisnik financiranja je po završetku dužan vrednovati provedeni projekt. Korisnik financiranja je dužan staviti na raspolaganje Davatelju financijskih sredstava ili osobama koje Davatelj ovlasti svu dokumentaciju ili podatke koji mogu biti od koristi kod praćenja projekta, odnosno vrednovanja natječaja i dati im prava pristupa sadržana u članku 52. stavku 2. Uredbe.

(3) Ako bilo koja od strana ugovora izvrši ili naruči vrednovanje tijekom projekta, dužna je dostaviti drugoj stranci presliku izvještaja o vrednovanju.

Izmjene i dopune ugovora

Članak 9.

(1) Za vrijeme trajanja ugovora mogu se mijenjati i dopunjavati odredbe ugovora kojima se ne utječe na cilj natječaja, odnosno projekta. Sve izmjene i dopune ugovora za vrijeme trajanja ugovora, uključujući i dodatke ugovoru moraju biti u pisanom obliku.

(2) Izmjene mogu biti jednostrane kada je dovoljno obavijestiti Davatelja financijskih sredstava (kao što je obavijest o prenamjeni sredstava) i one koje zahtijevaju suglasnost obiju ugovornih strana za izmjenu i dopunu ugovora (kao što je zahtjev za promjenom proračuna).

(3) Ako izmjene i dopune predlaže Korisnik financiranja, obvezan je zahtjev za izmjenu ili dopunu ugovora dostaviti Davatelju financijskih sredstava najmanje 30 dana prije nego što bi radnja zbog koje se predlaže izmjena ili dopuna trebala biti provedena, osim ako ne postoje posebne okolnosti koje je Korisnik financiranja valjano obrazložio, a Davatelj financijskih sredstava ih prihvatio. Ni u kojem slučaju radnja koja se predlaže izmjenom i dopunom ne može se provesti prije nego je odobrena od strane Davatelja.

(4) Ukoliko Korisnik financiranja uoči da će trebati povećati broj izvršitelja, broj aktivnosti i slično, može zatražiti prenamjenu sredstava, odnosno promjenu proračuna. Promjene proračuna moraju biti odobrene od strane Davatelja sredstava prije nego što nastanu troškovi koji premašuju iznos na pojedinoj stavci u proračunu koji je ugovoren.

(5) U slučaju da izmjene i dopune proračuna ili projektnih aktivnosti ne utječu na osnovnu svrhu projekta, a financijski je učinak ograničen na premještanje stavki u okviru istog glavnog proračunskog poglavlja, uključujući otkazivanje ili izmjenu postojeće stavke, ili premještanja planiranih troškova iz jednog proračunskog poglavlja u drugo, u iznosu od 15% ili manje od iznosa predviđenog ugovorom (ili dodatkom ugovora) za svako relevantno poglavlje prihvatljivih troškova, Korisnik financiranja može prenamijeniti proračun i o tome bez odlaganja obavijestiti Davatelja financijskih sredstava u pisanom obliku.

(6) U slučaju da su izmjene proračuna između proračunskih stavki veće od 15%, kao i u slučaju izmjena i dopuna aktivnosti projekta kojima se utječe na njegovu osnovnu svrhu, neophodno je izraditi dodatak ugovoru i novi proračun projekta uz što je obvezno dostaviti i pisani zahtjev za odobrenjem te obrazloženje izmjena i dopuna proračuna.

(7) Korisnik financiranja je dužan obavijestiti Davatelja financijskih sredstava:

– o promjeni voditelja projekta i osobe odgovorne za zastupanje,

– o izmjeni cilja, aktivnosti i/ili rezultata projekta,

– o promjeni adrese, bankovnog računa i revizora (ako ga je Korisnik financiranja dužan angažirati).

(8) Dodatak ugovoru ne može imati za cilj ili posljedicu unošenje promjena u ugovor koje bi dovele u pitanje odluku o dodjeli financijskih sredstava ili bile u suprotnosti s ravnopravnim odnosom prema drugim podnositeljima zahtjeva. Najviši iznos financijskih sredstava naveden u ugovoru ne može se povećavati.

Prijenos prava

Članak 10.

Ugovor i sva plaćanja povezana s njim ne mogu se prenositi na treću stranu bez prethodne pisane suglasnosti Davatelja financijskih sredstava.

Provedbeno razdoblje, produljenje, obustava, viša sila i rok dovršetka

Članak 11.

(1) Provedbeno razdoblje projekta mora biti navedeno u ugovoru. Korisnik financiranja je bez odlaganja dužan obavijestiti Davatelja financijskih sredstava o svim okolnostima koje bi mogle priječiti ili odgoditi provedbu projekta.

(2) Korisnik financiranja može obustaviti provedbu cjelokupnog ili dijela projekta ukoliko okolnosti (prije svega viša sila) ozbiljno otežavaju ili ugrožavaju njegovo provođenje. Korisnik financiranja bez odlaganja mora obavijestiti Davatelja financijskih sredstava i dostaviti sve potrebne pojedinosti. Svaka od ugovornih strana može raskinuti ugovor u skladu s člankom 48. stavkom 1. Uredbe. Ako ugovor nije raskinut, Korisnik financiranja će poduzeti sve mjere da vrijeme obustave svede na najmanju moguću mjeru i nastaviti s provedbom čim to okolnosti dopuste te o tome obavijestiti Davatelja financijskih sredstava.

(3) Davatelj financijskih sredstava može tražiti od Korisnika financiranja da obustavi provedbu cjelokupnog ili dijela projekta ako okolnosti (prije svega viša sila) ozbiljno otežavaju ili ugrožavaju njegov nastavak. Svaka od ugovornih strana može raskinuti ugovor u skladu s člankom 48. stavkom 1. Uredbe. Ako ugovor nije raskinut Korisnik financiranja će nastojati vrijeme obustave svesti na najmanju moguću mjeru i nastaviti s provedbom čim okolnosti to dopuste i nakon što prethodno dobije pismenu suglasnost Davatelja financijskih sredstava.

(4) Ako se ugovorne strane ne sporazume drugačije rok za provedbu projekta će se produljiti za vrijeme koje je jednako vremenu obustave, zadržavajući pravo izmjene i dopune ugovora koje mogu biti nužne za usuglašavanja projekta s novim provedbenim uvjetima.

(5) Viša sila u provedbi projekta podrazumijeva bilo koji izvanredni nepredvidivi vanjski događaj ili iznimnu situaciju koji su nastali nakon sklapanja ugovora, a prije dovršetka projekta, koji se u vrijeme sklapanja ugovora nije mogao predvidjeti niti ih je ugovorna strana mogla spriječiti, izbjeći ili otkloniti te za koje nije odgovorna ni jedna ni druga strana, a koji priječi bilo koju od njih da ispune svoje ugovorne obaveze, pri čemu se ne mogu pripisati pogrešci, nepažnji ili nemaru s njihove strane (ili od strane njihovih podugovarača, zastupnika ili zaposlenika), a pokažu se kao nepremostive unatoč dužnoj pažnji. Neispravna oprema ili materijali ili kašnjenje u njihovoj dostavi, radni sukobi, štrajkovi ili financijski problemi koje je Korisnik financiranja mogao predvidjeti ili izbjeći ne mogu se navoditi kao viša sila. Neće se smatrati da je ugovorna strana prekršila svoje ugovorne obveze ako je spriječena da te obveze ispuni zbog više sile. Ugovorna strana suočena s višom silom bez odlaganja će o tome obavijesti drugu ugovornu stranu, navodeći prirodu, vjerojatno trajanje i predvidive posljedice problema, te poduzeti sve potrebne mjere da štetu pažnjom dobrog gospodarstvenika, odnosno stručnjaka svede na najmanju moguću mjeru.

(6) Financijske obaveze Davatelja financijskih sredstava na temelju ugovora završiti će 12 mjeseci nakon isteka roka za provedbu projekta navedenog u ugovoru, osim ako ugovor nije raskinut temeljem članka 48. stavka 1. Uredbe, kada financijska obveza prestaje dostavom obavijesti o raskidu ugovora. Davatelj financijskih sredstava će obavijestiti Korisnika financiranja o svim odgodama krajnjeg roka.

Raskid ugovora

Članak 12.

(1) Ako jedna ugovorna strana smatra da se ugovor više ne može provoditi na ugovoreni način u skladu s ciljevima i planiranim aktivnostima, o tome će se savjetovati s drugom stranom. Ukoliko ne dođe do dogovora, bilo koja strana može dva mjeseca unaprijed u pisanom obliku raskinuti ugovor.

(2) Davatelj financijskih sredstava može raskinuti ugovor bez pisane obavijesti i bez plaćanja bilo kakve nadoknade u sljedećim slučajevima, ako:

a) Korisnik financiranja bez opravdanja ne ispuni bilo koju preuzetu obvezu i ako je i nakon što je pisanim putem upozoren na obvezu njezinog ispunjavanja i dalje ne ispuni niti dostavi zadovoljavajuće obrazloženje u roku od 14 dana od otpremanja pisma o potrebi ispunjenja obveze,

b) je protiv Korisnika financiranja pokrenut stečajni postupak, odnosno postupak likvidacije, ili sudovi upravljaju njegovim poslovima, ili je u postupku nagodbe s vjerovnicima ili drugom srodnom postupku prema važećim propisima,

c) je Korisnik financiranja, partner, podugovarač ili osoba ovlaštena za zastupanje Korisnika financiranja pravomoćno osuđena za prekršaj počinjen zlouporabom dužnosti i djelatnosti, u obavljanju poslova i djelatnosti, odnosno u vezi s Korisnikovom djelatnosti,

d) je Korisnik financiranja, partner, podugovarač ili osoba ovlaštena za zastupanje Korisnika financiranja pravomoćno osuđena za neko od kaznenih djela iz članka 48. stavka 2. alineje d) Uredbe, osim ako je nastupila rehabilitacija sukladno posebnom zakonu,

e) Korisnik financiranja promijeni pravni oblik, osim ako ne postoji dodatak ugovoru u kojemu je navedena ta činjenica,

f) Korisnik financiranja ne postupa u skladu s odredbama ugovora vezano uz sukob interesa, prijenos prava i tehničke i financijske provjere projekta, ili

g) Korisnik financiranja daje lažne ili nepotpune izjave, podatke, informacije i dokumentaciju kako bi dobio sredstva iz ugovora ili ako dostavlja nevjerodostojne izvještaje.

(3) Korisniku financiranja koji je u prijavi na natječaj za financiranje dao netočne i/ili lažne izjave, podatke, informacije i dokumentaciju, kojemu je u pripremi ili provedbi projekta utvrđeno kršenje ugovornih obveza mogu biti raskinuti svi ugovori koje je zaključio s Davateljem financijskih sredstava u najdužem trajanju do pet godina od dana donošenja odluke o nefinanciranju. Ovo se razdoblje može produljiti na narednih pet godina u slučaju opetovanog kršenja unutar pet godina od gore spomenutog datuma.

(4) U slučaju raskida ugovora Korisniku financiranja se priznaje pravo na isplatu sredstava samo za dio projekta koji je proveden, isključujući troškove vezane uz tekuće obveze koje bi se izvršile poslije raskida. U tu svrhu Korisnik financiranja je dužan podnijeti zahtjev za isplatu i završni izvještaj u skladu s člankom 38. Uredbe.

(5) U slučaju raskida ugovora sukladno stavku 2. alinejama c), d), e), f) i g) ovoga članka Davatelj financijskih sredstava tražit će povrat cjelokupnog iznosa već isplaćenih sredstava, prethodno dozvolivši Korisniku financiranja da dostavi svoje primjedbe i obrazloženja.

(6) Prije ili umjesto raskida ugovora u skladu s ovim člankom, kao i u slučaju sumnje na postojanje razloga za raskid ugovora zbog razloga iz stavka 2. ovoga članka, Davatelj financijskih sredstava može ne isplatiti dospjelu isplatu kao mjeru opreza, bez prethodne obavijesti Korisniku financiranja.

(7) Ugovor će se smatrati raskinutim ukoliko Davatelj financijskih sredstava zbog razloga iz stavka 2. ovoga članka ne izvrši uplatu Korisniku financiranja u roku od jedne godine od potpisivanja ugovora.

(8) Korisniku financiranja koji ne ispunjava obveze izvještavanja utvrđene ugovorom o financiranju projekta Davatelj financijskih sredstava uskratit će financiranje iz javnih izvora u odnosu na taj ugovor, kao i prijavu na drugi javni natječaj u razdoblju od dvije godine od utvrđivanja povrede ugovora.

Primjena propisa i rješavanje sporova

Članak 13.

(1) Na ugovor o dodjeli financijskih sredstava primjenjuju se odredbe Uredbe, drugih primjenjivih propisa Republike Hrvatske i uvjeta koje o dodjeli financijskih sredstava utvrdi Davatelj financijskih sredstava općim aktom.

(2) Ugovorne strane suglasno utvrđuju da će sve prijepore u svezi tumačenja i/ili realizacije ovog ugovora nastojati riješiti dogovorno, uz mogućnost sudjelovanja izmiritelja, a ako u tome ne uspiju ugovaraju nadležnost suda u Splitu.

Financijske odredbe

Prihvatljivi i neprihvatljivi troškovi

Članak 14.

(1) Prihvatljivi troškovi su troškovi koje je imao Korisnik financiranja te koji ispunjavaju sve sljedeće kriterije:

a) nastali su za vrijeme razdoblja provedbe projekta,

b) moraju biti navedeni u ukupnom predviđenom proračunu projekta,

c) nužni su za provođenje projekta koje je predmetom dodjele financijskih sredstava,

d) koji su računovodstveno evidentirani kod Korisnika financiranja prema važećim propisima o računovodstvu neprofitnih organizacija,

e) trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

(2) U skladu sa stavkom 1. ovoga članka, prihvatljivim se smatraju sljedeći troškovi:

a) Izravni troškovi:

- troškovi organizacije obrazovnih aktivnosti, izrade promotivnih materijala (letaka, brošura, časopisa i sl.) te izrade i održavanja sadržaja internetskih stranica;

- troškovi za plaće djelatnika udruge (ugovor o radu) i drugog dohotka (ugovor o djelu i autorski ugovor) osoba angažiranih na projektu,

- troškovi nabavke opreme nužne za provedbu projekta koja mora biti specificirana po vrsti i iznosu

- troškovi smještaja, putni troškovi i troškovi dnevnica (pod uvjetom da su u skladu s pravilima o visini iznosa za takve naknade za korisnike koji se financiraju iz državnog proračuna)

- troškovi potrošne robe i administrativni troškovi.

b) Neizravni troškovi:

Osim izravnih, Korisniku sredstava se može odobriti i pokrivanje dijela neizravnih troškova koji su neizravno povezani s provedbom projekta u ukupnom iznosu od maksimalno 30 % od ukupnog iznosa proračuna zatraženog od Davatelja financijskih sredstava, a predstavljaju troškove obavljanja osnovne djelatnosti Korisnika:

- zakup prostora (osim kod prostora u vlasništvu Davatelja za koji Korisnik plaća povlaštenu cijenu zakupnine),

- režijski troškovi (energija, voda, plin),

- knjigovodstveni servis,

- troškovi telefona, pošte.

- trošak solemnizacije bjanko zadužnice

Neprihvatljivi troškovi su:

- računi koji glase na ime fizičke osobe,

- dugovi i stavke za pokrivanje dugova ili gubitaka,

- dospjele kamate;

- kazne, financijske globe i troškovi sudskih sporova,

- stavke koje se već financiraju iz drugih javnih izvora;

- kupovina zemljišta ili građevina, osim kada je to nužno za izravno provođenje projekta, kada se vlasništvo mora prenijeti na udrugu i/ili partnere najkasnije po završetku projekta;

- gubitci na tečajnim razlikama;

- zajmovi trećim stranama.

Plaćanje i modeli plaćanja

Članak 15.

(1) Davatelj financijskih sredstava će odobrena sredstva iz članka 1. Posebnih uvjeta isplatiti udruzi nakon zaključenja ugovora, a u roku od 30 dana od dana kad Korisnik pozove Davatelja na plaćanje, u iznosu i dinamici koji su u pravilu polugodišnji unaprijed.

(2) Zadnji dan roka za isplatu naveden u prethodnom stavku je dan isplate sredstava s računa Davatelja financijskih sredstava. Davatelj financijskih sredstava prekida ovaj rok obavještenjem Korisnika financiranja da je zahtjev sa isplatom neprihvatljiv, ili zato što dani iznos još nije dospio ili zato što nije priložena potrebna dokumentacija ili pak zato što smatra da je potrebno poduzeti dodatne provjere, uključujući provjere u sjedištu udruge kako bi se utvrdilo da je trošak prihvatljiv. Rok za isplatu počinje ponovno teći na dan evidentiranja pravilno formuliranog zahtjeva za isplatom.

(3) U slučaju da je postupak dodjele ili izvršenja ugovora narušen značajnim nepravilnostima ili prijevarom počinjenim od strane Korisnika financiranja, Davatelj financijskih sredstava obustavit će plaćanja, odnosno tražit će povrat već uplaćenih sredstva koja su neopravdano utrošena razmjerno ozbiljnosti nepravilnosti ili prijevare. Davatelj financijskih sredstava može također obustaviti plaćanja u slučajevima u kojima se osnovano sumnja ili su utvrđene nepravilnosti ili prijevare koje je izvršio Korisnik financiranja u provedbi drugog ugovora koji se financira iz javnih izvora, a koji mogu utjecati na učinke postojećeg ugovora.

(4) Davatelj financijskih sredstava uplate će izvršiti u službenoj valuti Republike Hrvatske koja je u primjeni na dan plaćanja.

Računi, tehničke i financijske provjere

Članak 16.

(1) Korisnik financiranja će voditi precizne i redovite evidencije vezane uz provođenje projekta koristeći odgovarajuće računovodstvene sustave sukladno propisima o računovodstvu neprofitnih organizacija. Korisnik financiranja će osigurati da financijski izvještaj u skladu s člankom 38. Uredbe bude primjereno i jednostavno usklađen i s računovodstvenim i knjigovodstvenim sustavom Korisnika financiranja i temeljnim računovodstvenim i drugim relevantnim evidencijama. U tu svrhu Korisnik financiranja će pripremiti i održavati odgovarajuća usuglašavanja, prateće planove, analize i preglede po stavkama za nadzor i provjeru.

(2) Korisnik financiranja je obvezan omogućiti Davatelju financijskih sredstava, inspektorima proračunskog nadzora Ministarstva financija i svim vanjskim revizorima koji vrše provjere sukladno članku 51. stavku 5. Uredbe da provjere, ispitivanjem dokumenata ili putem kontrola na licu mjesta, provođenje projekta i po potrebi izvrše reviziju na temelju prateće dokumentacije za računovodstvene evidencije, računovodstvene dokumente i sve ostale dokumente relevantne za financiranje projekta, i u razdoblju od sedam godina nakon završne isplate.

(3) Korisnik financiranja će dopustiti proračunskom nadzoru i svim vanjskim revizorima koji vrše nadzor temeljem članka 51. stavka 5. Uredbe da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. Radi toga Korisnik financiranja će omogućiti pristup osoblju ili predstavnicima Davatelja financijskih sredstava, proračunskom nadzoru kao i svim vanjskim revizorima koji vrše provjere i nadzor sukladno članku 51. stavku 5. Uredbe objektima i lokacijama na kojima se provodi projekt, uključujući njegovim informatičkim sustavima te svim dokumentima i bazama podataka vezanim uz tehničko i financijsko upravljanje projektom te poduzeti sve mjere da olakša njihov rad.

(4) Pristup omogućen predstavnicima Davatelja financijskih sredstava, proračunskom nadzoru, kao i svim vanjskim revizorima koji vrše provjere i nadzor u skladu s člankom 51. stavkom 5. Uredbe temeljit će se na povjerljivosti u odnosu na treće strane.

(5) Svi dokumenti vezani uz projekt moraju biti lako dostupni i arhivirani na način koji omogućuje jednostavan pregled, a Korisnik financiranja je dužan obavijestiti Davatelja financijskih sredstava o njihovoj točnoj lokaciji.

(6) Prava Davatelja financijskih sredstava, proračunskog nadzora kao i svih vanjskih revizora koji vrše provjere sukladno članku 51. stavku 5.Uredbe na obavljanje revizija, nadzora i provjera jednako se primjenjuju pod istim uvjetima i prema istim pravilima u odnosu na partnere i podugovarače udruge.

(7) Pored izvještaja navedenih u članku 38. Uredbe, dokumenti navedeni u stavku 2. ovoga članka uključuju računovodstvenu evidenciju iz računovodstvenog sustava Korisnika financiranja, dokaze o postupcima nabave, obvezama, isporučenim uslugama, primitku roba, završetku radova, kupnji, uplatama, troškovima goriva, te evidenciju o zaposlenicima i njihovim plaćama.

Konačan iznos financiranja od strane davatelja financijskih sredstava

Članak 17.

(1) Konačan iznos koji Davatelj financijskih sredstava treba isplatiti Korisniku financiranja ne može biti veći od iznosa sredstava navedenih u ugovoru koji je razmjeran ukupnom vremenu trajanja ugovornog odnosa čak i ako ukupan zbroj prihvatljivih troškova premaši procijenjeni ukupan proračun naveden u obrascu proračuna projekta.

(2) Korisnik financiranja prihvaća da financijska sredstva ni pod kojima uvjetima ne mogu za posljedicu imati ostvarivanje dobiti i da moraju biti ograničena na iznos potreban za izravnanje prihoda i rashoda projekta.

(3) Kao dopuna i bez prejudiciranja prava na raskid ugovora sukladno članku 48. stavku 2. Uredbe Davatelj financijskih sredstava će, temeljem obrazložene odluke ako se projekt ne provodi ili se neadekvatno, djelomično ili sa zakašnjenjem provodi, smanjiti financijska sredstva prvobitno predviđena u skladu sa stvarnim provođenjem projekta pod uvjetima sadržanim u ugovoru.

Povrat sredstava

Članak 18.

(1) Davatelj će od Korisnika financiranja u pisanom obliku zatražiti povrat sredstava za provedbu odobrenog projekta u slučaju kada utvrdi da Korisnik financiranja po isteku polugodišta za koje je izvršeno plaćanje:

- nije realizirao projekt utvrđen proračunom i ugovorom,

- nije utrošio sva odobrena sredstva,

- sredstva nije koristio namjenski,

- iz neopravdanih razloga nije podnio izvješće s propisanim sadržajem i u propisanom roku.

(2) Korisnik financiranja će Davatelju financijskih sredstava najkasnije u roku od 45 dana od primitka zahtjeva, osim u iznimnim, jasno obrazloženim slučajevima, sukladno uputama Davatelja financijskih sredstava da to učini, vratiti sve iznose uplaćene preko utvrđenog konačnog iznosa, kao i sva neutrošena sredstva te nenamjenski utrošena sredstva.

(3) Ukoliko Korisnik financiranja ne vrati sredstva u roku koji je utvrdio Davatelj financijskih sredstava, Davatelj financijskih sredstava će povećati dospjele iznose dodavanjem zatezne kamate.

(4) Iznosi koji se trebaju vratiti Davatelju financijskih sredstava mogu se prebiti bilo kojim potraživanjem koji Korisnik financiranja ima prema Davatelju. To neće utjecati na pravo ugovornih strana da se dogovore o plaćanju u ratama.

(5) Bankovne troškove nastale vraćanjem dospjelih iznosa Davatelju financijskih sredstava snosit će Korisnik financiranja.

(6) U slučaju kada Korisnik financiranja nije vratio sredstva sukladno odredbama ovoga članka Davatelj financijskih sredstava će aktivirati sredstva osiguranja plaćanja koja je Korisnik financiranja sukladno uvjetima natječaja dostavio prije potpisivanja ovoga ugovora.

(7) Sredstva osiguranja plaćanja, koja ne budu realizirana, vraćaju se Korisniku financiranja nakon odobrenja konačnog izvještaja o provedbi projekta.

\*\*\*\*\*